**Ora ursitei**

*Gerra Orivera*

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

\*în pupa genezei fluturi carnivori\*

am declarat armistițiu

vieții

caut iarba fiarelor

nu mai am timp

dincolo și dincoace

îndoiala paște gânduri

vorbele

lupoaice tinere

pleacă la vânătoare

vremea sapă vinovății în oase

surpă credințe jilave

e ora când lumea pătrunde în mine

se deschid abatoare

falange de scrum ară carnea

dorințe

luna urlă

lasă mușcătură de flăcări

în oameni

minutarele apocalipsei ruginesc

sânge

ochiul deșiră povești oarbe

din cămășile zilei

aduce la masă destinul

sub iluzie

ofrandă

revolta deșartă

nu există scăpare

trup gol

decojit de gesturi

...........................

explozie de stele

lupoaice tinere

întorc nămeții în mine